
Overlevering av råd om miljøvennlige innkjøp

Miljøverndepartementet mottar i dag råd fra panelet for miljøbevisste innkjøp. Rådene skal brukes som innspill i regjeringens satsning på miljøvennlig forbruk. Regjeringen legger stor vekt på at det offentlige må gå foran og etterspørre miljøvennlige varer.

Panelets råd ble i dag overlevert miljøverndepartementet. Hensikten med overleveringen er å gå råd til hvordan regjeringen kan få til en forsterket politikk for miljøbevisste anskaffelser. 
Miljøvernminister Helen Bjørnøy fikk i dag overlevert den første rapporten om miljøvennlige innkjøp fra paneltes leder; Bjørn Strandli. Foto: Miljøverndepartementet.
- Jeg er glad for å motta disse rådene fra panelet, som viktige innspill til det arbeidet som regjeringen nå gjør for å øke satsningen på mer miljøvennlige offentlige innkjøp, sier miljøvernminister Helen Bjørnøy. Regjeringen legger vekt på å gjennomføre en offensiv politikk for å bedre sammenhengen mellom forbruker- og miljøspørsmål, sier hun.

Forslagene som ble overlevert i dag formidler blant annet ønsker om at det settes tydeligere mål, og at støttefunksjoner som verktøy, veiledere, kurs og rådgivning må gjøres vesentlig bedre tilgjengelig lokalt. 

Panelet for miljøvennlige offentlige anskaffelser er opprettet av Miljøverndepartementet, har en rådgivende rolle ovenfor departementet, og skal bidra til økt kompetanse på miljøbevisste innkjøp i Norge.

Kontaktperson: Rådgiver Grete Torrisen, tlf: 22 24 58 98.

